Broj: 711-I-1690-M-318/22-02-17

Zagreb, 8. srpnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznika Tomislava Palalića, direktora trgovačkog društva Zračna luka Rijeka d.o.o. za usluge u zračnom prometu,** za davanjem mišljenja Povjerenstva,na 179. sjednici održanoj dana 8. srpnja 2022.g. daje sljedeće

**MIŠLJENJE**

**Iz podnesenog zahtjeva obveznika Tomislava Palalića, direktora trgovačkog društva Zračna luka Rijeka d.o.o. za usluge u zračnom prometu, ne proizlazi da bi isti bio u nekoj dvojbi vezano za obnašanje njegove dužnosti, slijedom čega Povjerenstvo u ovom slučaju ne može dati mišljenje iz članka 8. stavka 4. ZSSI/21-a.**

Obrazloženje

Zahtjev za davanjem mišljenja Povjerenstva podnio je Tomislav Palalić, direktor trgovačkog društva Zračna luka Rijeka d.o.o. za usluge u zračnom prometu. U knjigama ulazne pošte Povjerenstva zahtjev je zaprimljen 27. lipnja 2022. pod poslovnim brojem 711-U-6361-M-318/22-01-3, povodom kojeg se vodi predmet broj M-318/22.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima Republika Hrvatska ima u većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima Republika Hrvatska obveznici navedenog Zakona, stoga je Tomislav Palalić, povodom obnašanja dužnosti direktora trgovačkog društva Zračna luka Rijeka d.o.o. za usluge u zračnom prometu, kojem su suosnivači Republika Hrvatska te nekoliko jedinica lokalne i područne (regionalne) samouprave, dužan pridržavati se odredbi istog Zakona.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je u Smjernici Povjerenstva od 31. siječnja 2022. te Dopuni Smjernice Povjerenstva od 12. travnja 2022. o zabrani primitka dodatnih naknada korišten naziv polica osiguranja od menadžerske odgovornost, te s tim u vezi postavlja upit je li ovaj izraz propisan u bilo kojoj pravnoj normi te točan naziv pravne norme kojim je isti izraz propisan, kao i sukladno kojim pravnim izvorima su korišteni pojmovi ostalih dopuštenih ili nedopuštenih naknada u navedenim Smjernicama Povjerenstva.

U ovoj situaciji iz podnesenog zahtjeva ne proizlazi da bi obveznik bio u dvojbi predstavlja li primanje pojedinih dodatnih naknada navedenih u Smjernicama Povjerenstva povredu odredbi ZSSI/21-a, već se radi o njegovom preispitivanju pravne osnovanosti danih Smjernica.

Ukoliko bi obveznik unatoč danim Smjernicama bio u dvojbi koje naknade ne smije primiti, poziva se navesti za koje naknade mu je potrebno dati dodatno pojašnjenje, slijedom čega će mu Povjerenstvo na njegov zahtjev dati uputu kako treba postupiti kako bi izbjegao povredu odredbi ZSSI/21-a.

Nadalje, ukazuje se obvezniku da se protiv njega može pokrenuti postupak zbog moguće povrede odredbe članka 7. točke d) ZSSI/21-a, ukoliko bi ostvarivao dodatne naknade zabranjene navedenom zakonskom odredbom, a na koju zabranu mu je u svrhu učinkovitog sprečavanja zakonske povrede skrenuta pozornost navedenom Smjernicom i Dopunom Smjernice, te ako Povjerenstvo stekne takva saznanja povodom izvršenog uvida u podatke nadležnog državnog tijela ili bude podnesena prijava mogućeg sukoba interesa.

Slijedom navedenog, Povjerenstvo je odlučilo kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Tomislav Palalić, osobna dostava
2. Objava na internetskoj stranici Povjerenstva
3. Pismohrana